故李誠之待制六丈挽詞
作者：蘇軾
朝代：宋

paragraphs: 青青一寸松，中有梁棟姿。
天驥墮地走，萬里端可期。
世無阿房宮，下建五丈旂。
又無穆天子，西征燕瑶池。
才大古難用，老死亦其宜。
丈夫恐不免，豈患莫己知。
公如松與驥，少小稱偉奇。
俯仰自廊廟，笑談無羌夷。
清朝竟不用，白首仍憂時。
願斬橫行將，請烹乾沒兒。
言雖不見省，坐折姦雄窺。
嗟我去公久，江湖生白髭。
歸來耆舊盡，零落存者誰。
比公嵇中散，龍性不可羈。
疑公李北海，慷慨多雄詞。
淒涼五君詠，沉痛八哀詩。
邪正久乃明，人今屬公思。
九原不可作，千古有餘悲。